
Summingen fra tidsportalen stoppet. Det hadde hørtes ut som en klokke med visere som beveget seg i høy hastighet, men nå var alt stille. Milton og Iona åpnet øynene og så seg rundt. De befant seg i en forelesningssal med en stor tavle helt foran i rommet. Iona prikket Milton på skulderen.

– Ser du? sa hun med store øyne.

Utenfor et av de høye vinduene sto det KØBENHAVN. De hadde kommet til Danmark! Hun strøk en brun hårlokk bak øret.

– Spørsmålet er hvilket år det er. Og hva vi gjør her i København. Jeg trodde vi skulle komme hjem til Irland og vår egen tid.

– Det trodde jeg også, sa Milton. – Vi får prøve å finne ut av det.

Han var svimmel etter tidsreisen og dro hendene gjennom det lyse, bustete håret.

Han og Iona hadde reist fra Irland til Berlin ved å følge Røyskatten hakk i hæl. Han hadde vært læreren deres, og tydeligvis hadde han fortsatt en ravnring å reise i tiden med. Og så hadde de reist fra Berlin til København. På grunn av det de tidligere hadde opplevd, hadde de antatt at tidsreiser ikke lenger var mulig – men da hadde de tatt feil. De hadde oppdaget Røyskatten en tordennatt i Irland mens de overnattet i telt på en eng med klassen sin. Det hadde nesten sett ut som om Røyskatten prøvde å vinke Milton til seg. Milton og Iona hadde bestemt seg for å holde et øye med ham, og så hadde de sett ham åpne en tidsportal. Både Milton og Iona visste hvor farlig det kunne være hvis noe endret seg i historien. Derfor følte de at de måtte følge etter. I Berlin hadde de sett en melding fra Røyskatten i et vindu. Hvorfor han skrev den, visste de ikke. De visste bare at han ikke var til å stole på. Men der og da var det viktigere ting å bekymre seg for … Det var nemlig ikke bare Røyskatten som hadde reist i tiden. Med seg hadde han to menn fra et hemmelig og uhyggelig forbund: FØNIKS. De to var kledd i svart dress og hadde på seg solbriller. De ville opprette et FØNIKS-rike der alle mennesker – i den tiden Milton og Iona kom fra – på en eller annen måte skulle tvinges til å adlyde. Men Milton og Iona visste ikke hva FØNIKS-forbundet planla, eller hvordan det skulle fungere. De visste bare at FØNIKS trengte veldig mye penger for å lykkes med planene sine. I Berlin hadde Milton og Iona klart å avdekke at de hadde tenkt å stjele millioner av britiske pund som ble produsert av fanger i Sachsenhausen i Tyskland i 1943. Sedlene var falske, men det var gjort på en så dyktig måte at selv et trent øye ikke kunne skille dem fra de ekte. Mens sedlene ble produsert, hadde FØNIKS-mennene og Røyskatten reist til København. Og for å unngå å bli sittende fast i 1940-tallets Berlin hadde Milton og Iona fulgt etter dem. Uten Røyskatten og ringen hans var det umulig for dem å vende tilbake til sin egen tid. Spørsmålet var hvorfor forbundet hadde reist hit.

Døren til forelesningssalen gikk opp, og unge menn og kvinner strømmet inn i hopetall. Milton og Iona satt bakerst i salen og gransket ansiktene til studentene som passerte og tok plass på benkene foran dem. Men verken Røyskatten eller de to FØNIKS-mennene var å se.

En mann i sekstiårene stilte seg opp ved tavlen. Han kremtet, kneppet opp den hvite laboratoriefrakken og begynte å skrive formler på tavlen med et kritt. Han skrev så fort at det virvlet krittstøv i luften. Det smalt og gnisset når krittet traff tavlen. Av gammel vane grep Milton notatblokken på benken foran seg og skrev ned formlene fra tavlen. Det var det han hadde pleid å gjøre i timene hjemme i Cork i Irland. Mannen ved tavlen var tydeligvis ferdig, for nå snudde han seg og så på dem under de buskete øyenbrynene sine.

– For de av dere som ikke kjenner meg, så heter jeg Niels Bohr og er professor ved Københavns Universitet. Det er en ære at så mange har kommet hit, og i dag skal jeg vise dere hvordan man lager kongevann.

– Kongevann … Det høres kjent ut på en eller annen måte, sa Iona.

– Hysj!

En mann i grå dress på raden nedenfor stirret misbilligende på dem. Milton så at Iona rynket pannen, men hun bet tennene sammen og sa ikke noe. Niels trakk på seg et par gummihansker som dekket store deler av armene. Deretter gikk han bort til bordet foran den første benkeraden. Kolber og begerglass sto på rekke og rad, noen av dem fylt med en gjennomsiktig væske.

– Her har vi saltsyre, sa Niels og holdt opp et av begrene slik at alle i rommet kunne se det.

Han satte det tilbake på bordet, grep et annet, mindre beger og viste det til studentene.

– Og her har vi salpetersyre.

Niels helte langsomt salpetersyren over i det store begeret, og en strime av røyk steg opp fra blandingen.

– Og nå … begynte han, men denne gangen var det ikke mulig å høre resten.

Studenten i grå dress lente seg mot sidemannen, som hadde satt opp det bølgete håret i en knute.

– Nå mumler han igjen, hvisket han. – Jeg blir sprø, man hører jo ikke hva han sier. Det høres ut som om han er i ferd med å miste gebisset.

Den unge kvinnen ved siden av ham lo og holdt en finger mot leppene.

Væsken i begeret gikk fra å være gjennomsiktig til å få en rødbrun farge.

– Her, mine damer og herrer, har vi kongevann!

Niels pekte fornøyd på begeret og stakk hånden i lommen. Da han dro hånden opp igjen, holdt han i en smal eske. Han åpnet esken, og i den lå det noe blankt. Kvinnen foran Milton lente seg frem for å se bedre. Hun så på medstudenten med store øyne, før hun så fremover igjen og rakte opp hånden. Niels nikket til henne.

– Er det det jeg tror det er?

– Jeg kan dessverre ikke svare på hva du tror det er, men jeg kan fortelle deg hva det er.

Niels smilte og blunket.

– Denne medaljen fikk jeg i 1922. Det var i Stockholm under nobelprisutdelingen.

Han løftet medaljen opp av esken og tok tak i den med en tang som lå på bordplaten. Så flyttet han den mot begeret.

– Herr Bohr! ropte kvinnen. – Du kan vel ikke …

Niels så på henne med et muntert blikk.

– Klart jeg kan, men jeg kommer selvfølgelig ikke til å legge medaljen i kongevannet. Jeg må imidlertid si at jeg setter pris på at du er kjent med eksperimentet, og at du forstår verdien av denne prisen.

Han smilte, la medaljen tilbake på bordet og tok frem et lite gullsmykke fra laboratoriefrakken. Med tangen førte han smykket til begeret med det rødbrune innholdet og slapp det oppi. De hørte et lite plask, og så gikk smykket sakte i oppløsning. En lukt av klor fylte salen. Både Milton og Iona viftet med hendene foran seg for å fjerne den sterke lukten av svømmebasseng.

– Men ikke vær redd, for det er heldigvis mulig å utvinne gullet fra løsningen igjen! sa Niels triumferende. – Bare man ikke blander inn andre stoffer, naturligvis.

Det brøt ut en mumling som ble overdøvet av applaus. Milton nikket fascinert, og uten å tenke over det brettet han sammen papiret med formelen på og stakk det i lommen.

cappelendamm-logo-t.png
CAPPELEN DAMM









rose180-t.png





orn-element.jpg





